Skaars wit kameelperd gestroop; kalfie glo dood van hongerTwee van die Ishaqbini Hirola-gemeenskapsbewaringsgebied se skaars, wit kameelperde. (Foto: Hirolo-bewaringsgebied) Kenia se enigste wit kameelperdkoei is in Ijara, in die Garissa-streek, gestroop. Die Ishaqbini Hirola-gemeenskapsbewaringsgebied het gesê gewapende stropers het die kameelperd doodgemaak. Haar kalfie is in Augustus verlede jaar gebore, maar het vermoedelik van die honger gevrek nadat sy ma doodgemaak is. Net die diere se beendere is gevind. ŉ Enkele wit bul is nou ál wat oorbly. “Dit is ŉ besonder hartseer dag vir die Ijara-gemeenskap, maar ook vir die hele Kenia. Ons is die enigste gemeenskap ter wêreld wat die voogde van wit kameelperde is. “Die voorval is ŉ slag vir die enorme vooruitgang wat die gemeenskap gemaak het om dié skaars en unieke spesie te bewaar. Dit is ŉ wekroep vir groter steun vir bewaringsprojekte,” het Mohammed Ahmednoor, bestuurder van die bewaringsgebied, gesê. Die wit kameelperde het in 2017 hoofopskrifte gehaal nadat hulle die eerste keer in Kenia en Tanzanië opgemerk is. Die diere se spookagtige wit voorkoms is nie weens albinisme nie, maar weens ŉ toestand bekend as leukisme. Dit beteken dat diere op sommige liggaamsdele pigmente kan produseer, maar hulle bly meestal wit. “Dít is ŉ langtermynverlies. Al die genetiese studies en navorsing – wat ŉ beduidende belegging deur navorsers in die gebied tot gevolg gehad het – is nou ook daarmee heen,” het Ahmednoor gesê. “Die wit kameelperde was ook ŉ groot toerismetrekpleister.” Die Kenia-wildlewevereniging het gesê hy ondersoek die voorval. “Ons spanne op die grond het die bene gesien van wat ons glo die twee kameelperde is. Die bene is na raming sowat vier maande oud,” het die vereniging gesê. “Die bestuur van die bewaringsgebied het ons oor die vermiste kameelperd en kalf ingelig nadat die diere ŉ geruime tyd nie opgemerk is nie.”